2013 m. gruodžio 2 d. pareikštas ieškinys byloje Wolverine International prieš VRDT – BH Stores (cushe)
(Byla T-642/13)
Kalba, kuria surašytas ieškinys: anglų
Šalys
Ieškovė: Wolverine International, LP (Didysis Kaimanas, Kaimanų salos), atstovaujama advokatų M. Plesser ir R. Heine
Atsakovė: Vidaus rinkos derinimo tarnyba (prekių ženklams ir pramoniniam dizainui)
Kita procedūros Apeliacinėje taryboje šalis: BH Stores BV (Kiurasao, Nyderlandų Antilai)
Reikalavimai
Ieškovė Bendrojo Teismo prašo:
panaikinti 2013 m. rugsėjo 30 d. Vidaus rinkos derinimo tarnybos (prekių ženklams ir pramoniniam dizainui) ketvirtosios apeliacinės tarybos sprendimą byloje R 1269/2012-4;
atmesti prašymą pripažinti registraciją negaliojančia;
priteisti iš atsakovės bylinėjimosi išlaidas.
Ieškinio pagrindai ir pagrindiniai argumentai
Įregistruotas Bendrijos prekių ženklas, dėl kurio pateiktas prašymas pripažinti jo registraciją negaliojančia: vaizdinis prekių ženklas, kuriame yra žodinis elementas „cushe“, 25 klasės prekėms – Tarptautinė registracija Nr.  859 087, galiojanti Europos Sąjungai.
Bendrijos prekių ženklo savininkė: ieškovė.
Šalis, prašanti pripažinti Bendrijos prekių ženklo registraciją negaliojančia: kita procedūros Apeliacinėje taryboje šalis.
Prašymo pripažinti registraciją negaliojančia motyvai: galimybė supainioti, kaip tai suprantama pagal Reglamento dėl Bendrijos prekių ženklo 53 straipsnio 1 dalies a punktą ir 8 straipsnio 1 dalies b punktą.
Anuliavimo skyriaus sprendimas: atmesti prašymą pripažinti registraciją negaliojančia.
Apeliacinės tarybos sprendimas: panaikinti ginčijamą sprendimą ir pripažinti Europos Sąjungai skirtą tarptautinę registraciją Nr.  859 087 negaliojančia.
Ieškinio pagrindai: Reglamento dėl Bendrijos prekių ženklo 8 straipsnio 1 dalies b punkto ir 57 straipsnio 2 ir 3 dalių pažeidimas.